নারীদের দৈহিক গড়ন নিয়ে কু-মন্তব্য যৌন নিগ্রহই, জানাল আদালত

ওয়েব ডেস্ক: নারীদের দৈহিক গড়ন যৌন ইঙ্গিত করা মন্তব্য যৌননিগ্রহের মধ্যেই পড়ে, জানাল কেরালা হাইকোর্ট (Kerala High Court)। যৌন নিগ্রহের দায়ে ভারতীয় দণ্ডবিধির ৩৫৪ এ (১) (iv) এবং ৫০৯ ধারা এবং কেরালা পুলিশ আইনের ১২০ (ও) ধারায় অভিযুক্ত হয়েছিলেন এক ব্যক্তি। তাঁর বিরুদ্ধে ফৌজদারি প্রক্রিয়া বন্ধ করতে কেরালা হাইকোর্টে আবেদন জানিয়েছিলেন তিনি। কিন্তু হাইকোর্ট সেই আবেদন খারিজ করে দিয়েছে।

আবেদন খারিজ করতে গিয়ে বিচারপতি এ বদরুদ্দিন (Justice A, Badharuddeen) মন্তব্য করেন, মহিলাদের দৈহিক গড়ন নিয়ে যৌন ইঙ্গিতপূর্ণ মন্তব্য যৌননিগ্রহের আওতায় পড়ে।

আরও পড়ুন: পেঁজা বরফে ঢেকেছে সিকিম, উচ্ছ্বসিত পর্যটকরা

এই মামলার উৎপত্তি ২০১৭ সালে। কেরালা রাজ্য বিদ্যুৎ বোর্ডের (KSEB) এক কর্মীর বিরুদ্ধে এক মহিলার গড়ন নিয়ে যৌন ইঙ্গিতপূর্ণ মন্তব্যের অভিযোগ ওঠে। অভিযোগ ছিল অশ্লীল মেসেজ পাঠানোরও। বিষয়টি একবার নয়, চলতে থাকে বেশ কয়েকবার। এমনকী ওই ব্যক্তি অভব্য আচরণ ২০১৩ সাল থেকে চলছে বলে অভিযোগ করেন ওই মহিলা। বিদ্যুৎ দফতর এবং পুলিশে একাধিকবার অভিযোগ করা সত্ত্বেও ওই ব্যক্তি কুরুচিকর আচরণ চালিয়ে যান।

অভিযুক্তের আইনজীবী আদালতে যুক্তি দেয়, একজনের দৈহিক গড়ন নিয়ে মন্তব্যকে যৌন নিগ্রহ বলা যায় না। সেই যুক্তি উড়িয়ে দিয়ে আদালত বলে, কোনও পুরুষ কোনও মহিলার সম্পর্কে যৌন ইঙ্গিতপূর্ণ মন্তব্য করলেই তা যৌন নিগ্রহের আওতায় পড়ে।